作者:皮日休
標題:奉和魯望秋日遣懷次韻
內容:高蹈為時背，幽懷是事兼。神仙君可致，江海我能淹。共守庚申夜，同看乙巳佔。藥囊除紫蠹，丹灶拂紅鹽。與物深無競，於生亦太廉。鴻災因足警，魚禍為稀潛。筆硯秋光洗，衣巾夏蘚沾。酒甔香竹院，魚籠掛茅簷。琴忘因拋譜，詩存為致簽。茶旗經雨展，石筍帶雲尖。鶴共心情慢，烏同面色黔。向陽裁白帢，終歲憶貂襜。取嶺為山障，將泉作水簾。溪晴多晚鷺，池廢足秋蟾。破衲雖雲補，閑齋未辦苫。共君還有役，竟夕得厭厭。